การยางแห่งประเทศไทย จับมือกรมวิชาการเกษตร ภาคเอกชน ทดสอบเครื่องพ่นสารควบคุมโรคใบร่วงในยางพารา
นายกฤษดา สังข์สิงห์ ผู้อำนวยการสถาบันวิจัยยาง การยางแห่งประเทศไทย กล่าวว่า สถาบันวิจัยยาง ศูนย์วิจัยยางสงขลา การยางแห่งประเทศไทยจังหวัดพัทลุง การยางแห่งประเทศไทยจังหวัดสงขลา ร่วมกับสำนักวิจัยและพัฒนาอารักขาพืช ศูนย์วิจัยและพัฒนาการเกษตรสงขลา กรมวิชาการเกษตร และภาคเอกชนผู้พัฒนาอากาศยานไร้คนขับ ลงพื้นที่จังหวัดพัทลุงและสงขลา ระหว่างวันที่ 4-6 ตุลาคมที่ผ่านมา ทดสอบประสิทธิภาพเครื่องพ่นสารชนิดต่างๆ ในการพ่นยาป้องกันกำจัดโรคใบร่วงในยางพารา ภายใต้ความร่วมมือทางด้านการวิจัย เครื่องมือที่ใช้พ่นครั้งนี้ ได้แก่ คอปโดรน ซึ่งเป็นครั้งแรกในการนำมาทดลองใช้ในสวนยางพารา รวมถึงโดรน แอร์บล๊าส เครื่องปั๊มชนิดลากสาย นอกจากนี้ยังได้เลือกยาป้องกันกำจัดเชื้อราชนิดต่างๆ ที่ควบคุมเชื้อราได้ผลดีในห้องปฏิบัติการมาทดสอบอีกครั้งเพื่อความมั่นใจในสภาพแปลงยางพาราจริง หลังจากที่มีผลการศึกษาเรื่องเครื่องพ่นสารและชนิดยาที่แนะนำให้ใช้ในการควบคุมโรคใบร่วงในยางพาราในเบื้องต้นมาแล้ว เพื่อความมั่นใจประกอบกับมีเทคนิคใหม่ๆ เพิ่มขึ้นมา การได้ข้อมูลทางเทคนิคที่ชัดเจนจะทำให้การควบคุมโรคมีประสิทธิภาพมากยิ่งขึ้น ลดการสูญเสียของยาและช่วยลดต้นทุนการบริหารจัดการลงได้ นอกจากนี้ ยังได้นำเทคนิคการฉีดสารเข้าทางลำต้นในการควบคุมเชื้อเพิ่มเติมอีกวิธีการหนึ่งด้วย ซึ่งทั้งหมดนี้ทางทีมวิจัย จะเข้าดำเนินการติดตามผลการใช้และนำมารายงานในครั้งต่อไป